C 100/34
MT
Il-Ġurnal Uffiċjali tal-Unjoni Ewropea
16.3.2023
3.7.
Il-KESE jinnota li l-kompetittività tas-settur hija influwenzata direttament mill-Patt Ekoloġiku Ewropew peress li dan jirrappreżenta bidla fundamentali għas-settur kollu tat-trasport fuq l-ilma.
L-implimentazzjoni tiegħu se tirriżulta f’adozzjoni aktar mgħaġġla ta’ fjuwils u teknoloġiji alternattivi.
Madankollu, il-KESE jirrimarka li l-infrastruttura limitata u d-disponibbiltà ta’ fjuwils alternattivi jxekklu bidla aktar rapida, u għalhekk jappella għal investimenti immedjati f’dan ir-rigward, pereżempju billi jiġi stabbilit Fond Marittimu tal-UE apposta.
Jenħtieġ li jiġu kkunsidrati l-karatteristiċi speċifiċi ta’ kull tip ta’ bastiment, bi pjani direzzjonali speċifiċi għas-sistemi ta’ propulsjoni, il-fjuwils u t-teknoloġiji b’emissjonijiet żero.
3.8.
Il-KESE jinsab imħasseb dwar l-ostakli għall-kummerċ fl-Asja għall-kumpaniji Ewropej, u jitlob li l-ftehimiet bilaterali u ta’ kummerċ ħieles u s-sħubijiet ekonomiċi attwali u futuri jiġu aġġornati bi klawżoli li jiżguraw aċċess liberu għas-suq għall-kumpaniji marittimi tal-UE, jipprojbixxu l-ostakli għall-kummerċ, jitolbu reċiproċità u jiżguraw id-diliġenza dovuta.
3.9.
Il-KESE jemmen li d-diskussjonijiet u l-ftehimiet internazzjonali jirrappreżentaw l-aħjar triq ’il quddiem kontra l-protezzjoniżmu kummerċjali u jitlob lill-KE żżid l-isforzi internazzjonali tagħha biex tikseb regoli globali.
Alternattivament, jeħtieġ li l-KE tapplika azzjonijiet unilaterali – sakemm ikunu meħtieġa – biex toħloq vantaġġ fuq il-kompetituri internazzjonali tagħha.
Il-KESE jqis li hija prijorità ewlenija li tittieħed azzjoni kontra s-sussidjar barrani u l-ipprezzar dannuż.
3.10.
L-industrija tat-teknoloġija marittima hija pedament għall-ekonomija blu tal-Ewropa peress li tibni u timmodifika l-bastimenti, l-istrutturi u t-teknoloġiji, eż. għall-iżvilupp ta’ flotta tas-sajd ekoloġiku, l-enerġija rinnovabbli lil hinn mill-kosta, l-akkwakultura u l-estrazzjoni minerarja minn fond il-baħar.
Sabiex jintlaħqu l-għanijiet tal-Patt Ekoloġiku Ewropew, l-UE se jkollha bżonn iżżid b’mod sinifikanti l-kapaċità industrijali tagħha għas-sorsi ta’ enerġija rinnovabbli tal-baħar lil hinn mill-kosta u għal fjuwils alternattivi oħra.
Inkella, l-UE se jkollha bżonn tiddependi mill-kapaċità barranija biex tiżviluppa dan is-suq strateġiku u tilħaq il-miri tagħha stess tal-Patt Ekoloġiku Ewropew.
Sabiex jiġi evitat dan ir-riskju, il-KESE jistieden lill-KE tikkwalifika immedjatament is-settur strateġiku tat-teknoloġija marittima u l-attivitajiet tiegħu bħala “infrastruttura kritika”.
3.11.
Il-Kumitat jemmen bis-sħiħ li l-pożizzjoni ewlenija ekonomika tal-UE tista’ tinkiseb biss b’faċilitajiet ta’ produzzjoni b’saħħithom fit-territorju tal-UE, peress li din hija l-unika possibbiltà biex jiġi żgurat żvilupp ekonomiku u soċjali sostenibbli, tiġi salvagwardjata l-awtonomija marittima strateġika u tad-difiża tal-UE, jinżammu sikuri ċ-ċittadini tal-UE u jiġu żgurati l-impjiegi tagħhom.
Il-KESE jappella wkoll għal programm iddedikat u inċentivi għall-produtturi li jixtiequ jirrilokaw il-faċilitajiet tal-produzzjoni tagħhom lejn l-UE (rilokalizzazzjoni).
4.
Impjiegi u Ħiliet 4.1.
Is-settur tat-teknoloġija marittima joħloq madwar miljun impjieg fir-reġjuni marittimi madwar l-Ewropa (8).
4.2.
It-tħaddin tal-ekoloġizzazzjoni u d-diġitalizzazzjoni u l-adozzjoni ta’ teknoloġiji rivoluzzjonarji jeħtieġu speċjalizzazzjoni tal-forza tax-xogħol.
Għal dan l-għan, il-KESE jħeġġeġ lill-KE u lill-Istati Membri jiżviluppaw u jimplimentaw minnufih programmi ta’ taħriġ mill-ġdid, titjib tal-ħiliet u VET fuq skala kbira, permezz ta’ valutazzjoni tal-programmi u ċertifikazzjoni tal-ħiliet, bl-involviment sħiħ tal-imsieħba soċjali u l-akkademja.
Barra minn hekk, il-KESE jappella għal appoġġ finanzjarju konkret għall-Patt tal-UE għall-Ħiliet u għal kampanji speċifiċi li jagħmlu s-settur aktar attraenti, inkluż għan-nisa u ż-żgħażagħ, u għall-persuni b’diżabilitajiet u b’kompetenzi speċjali.
Il-KESE jirrimarka wkoll li s-settur tat-teknoloġija marittima jirrikjedi ħaddiema b’ħiliet avvanzati fir-robotika, l-IA, iċ-ċibersigurtà, l-użu tas-sensuri, l-awtomatizzazzjoni u l-istampar 3D kif ukoll inġiniera b’livell għoli ta’ ħiliet, minbarra l-ħtieġa speċjali tas-settur għal ħaddiema manwali (eż. welders, electricians, installaturi tal-pajpijiet).
4.3.
Il-kumpaniji Ewropej jissodisfaw l-ogħla standards soċjali internazzjonali b’konformità sħiħa mal-leġiżlazzjoni tal-UE u r-regoli tal-ILO.
Il-KESE jirrikonoxxi l-ħidma tal-kumpaniji Ewropej biex ikunu minn ta’ quddiem u jgħollu l-istandards internazzjonali tax-xogħol, u l-importanza ta’ kundizzjonijiet tax-xogħol tajbin, salarji deċenti u sigurtà soċjali għall-forza tax-xogħol tas-settur, u jappella għal aktar sforzi biex jinħolqu u jiġu kkonsolidati l-Kunsilli Ewropej tax-Xogħlijiet.
Barra minn hekk, il-Kumitat itenni l-ħtieġa li l-ħaddiema stazzjonati fi Stat Membru ieħor ikunu intitolati għal sett ta’ drittijiet ewlenin fis-seħħ fl-Istat Membru ospitanti skont id-Direttiva dwar l-Istazzjonar tal-Ħaddiema.
(8)
Politika Industrijali Ewropea Futura tat-Teknoloġija Marittima (mhux disponibbli bil-Malti).